ጊቤ ሦስት የኤሌክትሪክ ኃይል ማመንጨት ጀመረ
በድርቅ ምክንያት የኤሌክትሪክ ማመንጫ ግድቦች በቂ ውኃ መያዝ ባለመቻላቸው የተፈጠረውን የኤሌክትሪክ እጥረት ጋብ ያደርጋል የተባለው ጊቤ ሦስት፣ ጥር 25 ቀን 2008 ዓ.ም. የኤሌክትሪክ ኃይል ማመንጨት ጀመረ፡፡ከአዲስ አበባ በደቡብ አቅጣጫ 450 ኪሎ ሜትር ርቀት ላይ ከተገነባው ጊቤ ሦስት የመነጨው የኤሌክትሪክ ኃይል 300 ሜጋ ዋት ሲሆን፣ ብሔራዊ የኤሌክትሪክ ኃይል ማሰራጫ መስመር ውስጥ መግባት መጀመሩ ታውቋል፡፡በድርቁ ምክንያት በአገሪቱ የሚገኙ አብዛኛዎቹ ኤሌክትሪክ ማመንጫ ግድቦች በቂ ውኃ መያዝ ባለመቻላቸው፣ 500 ሜጋ ዋት የኤሌክትሪክ ኃይል እጥረት ተፈጥሮ እንደነበር መዘገባችን አይዘነጋም፡፡ይህንን ክፍተት ለመሙላት መንግሥት ዋነኛ አማራጭ አድርጎ የወሰደው ጊቤ ሦስት ፕሮጀክትን ነበር፡፡ በምክትል ጠቅላይ ሚኒስትር ማዕረግ በፋይናንስና ኢኮኖሚ ክላስተር አስተባባሪና የመገናኛና ኢንፎርሜሽን ቴክኖሎጂ ሚኒስትር ዶ/ር ደብረ ጽዮን ገብረ ሚካኤል የሚመራው የኢትዮጵያ ኤሌክትሪክ ሥራ አመራር ቦርድ፣ ጊቤ ሦስት ሥራ እንዳይጀምር ምክንያት የሆኑ ማነቆዎች በሁለት ሳምንት ጊዜ ውስጥ ተወግደው፣ የኃይል ማመንጫው ሥራ እንዲጀምር ትዕዛዝ መሰጠቱን መዘገባችንም ይታወሳል፡፡ጊቤ ሦስት ሥራ እንዳይጀምር በዋናነት ማነቆ ሆነው የነበሩት የኤሌክትሪክ መቆጣጠሪያ መሣሪያዎች በወቅቱ ባለመተከላቸው መሆኑን መረጃዎች አመልክተዋል፡፡ ችግሮቹን ለመቅረፍ ከሌሎች ፕሮጀክቶች በውሰት መጥተው በመተከላቸው ጊቤ ሦስት የኤሌክትሪክ ኃይል ማመንጨት ጀምሯል፡፡ጊቤ ሦስት እያንዳንዳቸው 187 ሜጋ ዋት የሚያመነጩ አሥር ተርባይኖች አሉት፡፡ በአሁኑ ወቅት ሥራ የጀመሩት አራት ተርባይኖች ሲሆኑ፣ ከግማሽ በታች አቅማቸውን ተጠቅመው 300 ሜጋ ዋት የኤሌክትሪክ ኃይል ማመንጨት ችለዋል፡፡ በሙሉ አቅም ማምረት ሲጀምሩ በድርቁ ምክንያት የተፈጠረውን የኤሌክትሪክ ኃይል ክፍተት (500 ሜጋ ዋት) ከመሙላት በላይ፣ ተጨማሪ ኃይል ማመንጨት እንደሚችሉ ተገልጿል፡፡የኢትዮጵያ ኤሌክትሪክ ኃይል መረጃዎች እንደሚጠቁሙት አራቱ ተርባይኖች በጥቂት ሳምንታት ውስጥ በሙሉ አቅማቸው የሚያመነጩ ከመሆኑናቸውም በላይ፣ የተቀሩት ስድስት ተርባይኖች ከተወሰነ ጊዜ በኋላ ወደ ማመንጨት ይሸጋገራሉ፡፡በተከሰተው ድርቅ ምክንያት ከበለስ ኃይድሮ ኤሌክትሪክ ኃይል ማመንጫ ጣቢያ በስተቀር የተቀሩት ግድቦች በቂ ውኃ መያዝ አልቻሉም፡፡ በድርቁ ምክንያት የኃይል ማመንጫ ጣቢያዎቹ ከአቅማቸው በታች እየሠሩ ሲሆን፣ ጠቅላይ ሚኒስትር ኃይለ ማርያም ደሳለኝ በቅርቡ ከሪፖርተር ጋር ባደረጉት ቃለ ምልልስ፣ በድርቁ ምክንያት ተከዜ የማመንጨት አቅሙ 300 ሜጋ ዋት ቢሆንም እያመረተ የሚገኘው አሥር ሜጋ ዋት ብቻ መሆኑን መግለጻቸው ይታወሳል፡፡ጊቤ ሦስት በአሁኑ ወቅት ማመንጨት የቻለው የኤሌክትሪክ ኃይል የተከዜ ኃይል ማመንጫ ጣቢያ ማምረት ከሚችለው ጋር እኩል ነው፡፡የጊቤ ሦስት የኃይል ማመንጫ በዓለም አቀፍ ደረጃ ከፍተኛ ውዝግብ ያስነሳና ብዙ ውጣ ውረዶችን ያሳለፈ ግዙፍ ፕሮጀክት ነው፡፡ ይህ ፕሮጀክት በ1998 ዓ.ም. ሲጀመር በርካታ አበዳሪዎች ፋይናንስ እንደሚያቀርቡለት የተገለጸ ቢሆንም፣ በተነሳው ውዝግብ ምክንያት በደረሰባቸው ጫና አበዳሪዎች ሐሳባቸውን መሰረዛቸው ይታወሳል፡፡ በዚህ ምክንያት የኢትዮጵያ መንግሥት ከቻይና መንግሥት ባገኘው ብድር ግንባታው ተካሂዷል፡፡ ከኃይል ማመንጫ ጣቢያው ግንባታ በተጨማሪ ከወላይታ ሶዶ እስከ አዲስ አበባ ድረስ 400 ኪሎ ቮልት ኤሌክትሪክ ማስተላለፍ የሚችል የኤሌክትሪክ ኃይል ማስተላለፊያ መስመር ግንባታ ተካሂዷል፡፡ 